„ Þetta bara bjargar jólunum , “ segir Ragnheiður Soffía Georgsdóttir , sem vann 50 þúsund króna gjafakort í Bónus í Facebook-leik Fréttablaðsins . Hátt í tvö þúsund manns tóku þátt í leiknum og dregið var úr þátttakendum síðastliðinn fimmtudag . „ Ég er einstæð með tvö börn og öryrki , og þess vegna mun þetta nýtast okkur einstaklega vel , “ segir hún . Ragnheiður segist verja jólunum með fjölskyldunni á heimili systur sinnar en mun sjálf bjóða heim á áramótunum . „ Ég er búinn að panta partíkjöt í matinn , “ segir Gabríel Erik , sonur Ragnheiðar , en þau mæðgin litu við á skrifstofu Fréttablaðsins við Kalkofnsveg síðdegis í gær til þess að vitja vinningsins . „ Hann á við hamborgarhrygg . Við köllum það partíkjöt því þessi matur er bara í boði í veislum , “ segir Ragnheiður hlæjandi . Gabríel fagnar átta ára afmæli sínu í dag og þau mæðgin undirstrika hversu vel gjafakortið mun koma sér , bæði fyrir afmælið og hátíðirnar .